Document ID: 32013R1275

KOMISIJAS REGULA (ES) Nr. 1275/2013
(2013. gada 6. decembris),
ar ko groza Eiropas Parlamenta un Padomes Direktīvas 2002/32/EK I pielikumu attiecībā uz arsēna, kadmija, svina, nitrītu, gaistošās sinepju eļļas un kaitīgu botānisku piemaisījumu maksimālajiem pieļaujamiem daudzumiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2002. gada 7. maija Direktīvu 2002/32/EK par nevēlamām vielām dzīvnieku barībā (1) un jo īpaši tās 8. panta 1. punktu,
tā kā:
(1)
Direktīvā 2002/32/EK noteikts, ka ir aizliegts izmantot dzīvnieku barībai paredzētus produktus, kuros nevēlamo vielu līmenis pārsniedz minētās direktīvas I pielikumā noteiktos maksimālos pieļaujamos daudzumus.
(2)
Daži ilgtermiņa lietošanai un īpašiem barošanas mērķiem paredzēti papildbarības maisījumi ar augstu mikroelementu koncentrāciju neizbēgami satur tādus arsēna, kadmija un svina daudzumus, kas pārsniedz attiecībā uz šo smago metālu saturu papildbarībā noteiktos maksimālos pieļaujamos daudzumus. Tomēr lielāks šo smago metālu maksimālais pieļaujamais daudzums ilgtermiņa lietošanas maisījumos neapdraud dzīvnieku vai sabiedrības veselību vai arī vidi, jo šo smago metālu iedarbība uz dzīvniekiem konkrēto ilgtermiņa lietošanai paredzēto maisījumu izmantošanas laikā ir ievērojami mazāka nekā citai papildbarībai, kas satur mikroelementus. Tādēļ ir lietderīgi noteikt lielākus maksimālos pieļaujamos daudzumus attiecībā uz minēto smago metālu saturu tādos ilgtermiņa lietošanai paredzētos maisījumos, kuros ir augsts mikroelementu līmenis.
(3)
Tika saņemti dati, kuros bija norādīts, ka arsēna daudzums dzelzs karbonāta barības piedevā pēc ražošanas jomas nomaiņas dažos gadījumos pārsniedz pašreizējo maksimālo pieļaujamo daudzumu. Lai nodrošinātu dzelzs karbonāta pieejamību Eiropas tirgū, ir lietderīgi palielināt arsēna maksimālo pieļaujamo daudzumu dzelzs karbonātā. Šim palielinājumam nav nelabvēlīgas ietekmes uz dzīvnieku un sabiedrības veselību vai vidi, jo arsēnam noteiktais maksimālais pieļaujamais daudzums papildbarībā un barības piedevā netiek mainīts.
(4)
Nesen Eiropas Savienības references laboratorija attiecībā uz smagajiem metāliem barībā un pārtikā (EURL-HM) konstatēja ievērojamu atšķirību starp analītiskajiem rezultātiem, kas tika iegūti, piemērojot dažādas pašreiz izmantotās ekstrakcijas metodes svina satura noteikšanai kaolinīta mālos un barībā, kas satur kaolinīta mālus (2). Iepriekš, piemērojot dažādas ekstrakcijas metodes, starp smago metālu daudzumiem minerālbarībā netika novērotas nekādas vērā ņemamas atšķirības (3). Smago metālu maksimālais pieļaujamais daudzums barībā attiecas “uz analītiski nosakāmu svina daudzumu, kad to 30 minūtes ekstrahē slāpekļskābē (5 masas %) vārīšanās temperatūrā”. Tādēļ ir lietderīgi nodrošināt minētās ekstrahēšanas metodes izmantošanu, lai noteiktu svina daudzumu kaolinīta mālos.
(5)
Attiecībā uz nitrītu cukurbiešu un cukurniedru, kā arī cietes ražošanā iegūtiem produktiem un blakusproduktiem maksimālo pieļaujamo daudzumu pašlaik nepiemēro. Ņemot vērā zinātnes un tehnikas sasniegumus, iepriekš minētais būtu jāpiemēro arī alkoholisko dzērienu ražošanā iegūtiem produktiem un blakusproduktiem.
(6)
Ņemot vērā zinātnes un tehnikas sasniegumus, ir lietderīgi noteikt, ka gaistošās sinepju eļļas maksimālais pieļaujamais daudzums Camelina sativa un to pārstrādē iegūtajos produktos ir tāds pats kā rapšu sēklu raušos.
(7)
Gaistošās sinepju eļļas (izteikta alilizotiocianātā) lielā daudzuma dēļ Brassica sugas ir iekļautas kaitīgu botānisko piemaisījumu sarakstā. Eiropas Pārtikas nekaitīguma iestāde (EFSA) savā atzinumā par glikozinolātiem (alilizotiocianātiem) kā par nevēlamu vielu dzīvnieku barībā (4) secināja, ka nelabvēlīga ietekme uz dzīvniekiem parasti tiek saistīta ar glikozinolātu kopējo daudzumu to uzturā. Ja tiktu mērīts glikozinolātu kopējais daudzums, tiktu arī konstatēti piemaisījumi, ko radījusi no Brassica juncea spp., Brassica nigra un Brassica carinata iegūtu produktu klātbūtne. Tādēļ ir lietderīgi no I pielikuma VI iedaļas “Kaitīgi botāniski piemaisījumi” svītrot no šīm sugām iegūtus produktus, izņemot to sēklas, savukārt gaistošās sinepju eļļas maksimālo pieļaujamo daudzumu no Brassica sugu augiem iegūtās barības sastāvdaļās noteikt tādu pašu kā rapšu sēklu raušiem.
(8)
Ir lietderīgi šīm barības vielām izmantot tādu nosaukumu, kā paredzēts Komisijas 2013. gada 16. janvāra Regulā (ES) Nr. 68/2013, ar ko izveido barības sastāvdaļu reģistru (5).
(9)
Tādēļ būtu attiecīgi jāgroza Direktīva 2002/32/EK.
(10)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Direktīvas 2002/32/EK I pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 6. decembrī

Labels: 3
0
1
6